SKRIFTLIG FORESPØRGSEL E-3106/02

af Erik Meijer (GUE/NGL) til Kommissionen

(29. oktober 2002)

Om: Omfattende miljøforurening i Borska Rek-dalen (Serbien) som følge af, at der ved kobberudvinding unødvendigt anvendes radioaktivt affald, der er importeret fra EU

1. Har Kommissionen kendskab til, at dalen langs Borska Rek-floden i nærheden af byen Bor i det østlige Serbien ikke kun anvendes til deponering af enorme affaldsbjerge fra indenlandsk industri og konsum, med det resultat at vandet i floden er sort, og der ikke længere kan vokse træer, buske og græs i stor afstand fra bredderne, men også til deponering af en stor del af det radioaktive affald, som Serbien importerer fra EU-medlemsstaterne? Der henvises til, at den gennemsnitlige forventede levealder for indbyggerne i området, som påfaldende mangler på side 53 i statistisk årbog over regionen, af fagforeningerne anslås til 48 år.

2. Har Kommissionen endvidere kendskab til, at importen af et koncentrat, der indeholder atomaffald, sker med den begrundelse, at det radioaktive affald anvendes ved udvinding af kobbermalm, som kun indeholder 0,30 % kobber, og at en del af dette materiale anvendes af minevirksomheden RTB (grundlagt 1902) ved byen Bor, men at denne begrundelse er utroværdig, da RTB afviser at udvinde den dybere liggende, men rigt forekommende højvalente malm med et kobberindhold på 3 %, sandsynligvis fordi der i så fald ikke længere ville være nogen begrundelse for den givtige import af radioaktivt koncentrat?

3. Vil Kommissionen med henblik på at danne sig et overblik over problemets karakter og omfang kontakte de sagkyndige Ajdacic og Bogdanovic, som tidligere har slået alarm i forbindelse med risiciene for sundhed og miljø, men derpå er blevet truet, afskediget og frarøvet deres instrumenter?

4. Hvad gør EU eller medlemsstaterne for så vidt muligt at genoprette de skader, der som følge af EU-eksporten er sket i nærheden af Bor, og også omkring deponeringspladserne ved Alexinac og Beograd, hvor der er en kraftig stråling? Og hvad gøres der for at give de overlevende økonomisk erstatning for tabet af familiemedlemmer?

Kilde: Rotterdams Dagblad af 10.10.2002.

Samlet svarafgivet på Kommissionens vegne af Margot Wallströmpå skriftlige forespørgsler E-3105/02 og E-3106/02

(21. januar 2003)

Det synes at fremgå af sammenhængen, at det radioaktive affald skyldes kobberminedrift, som undertiden kan give anledning til affald med høje koncentrationer af naturligt forekommende radionuklidmateriale (NORM). NORM-materiale har siden 1996 været omfattet af Euratoms bestemmelser for grundlæggende sikkerhedsnormer(1).

Desuden er transport af radioaktivt affald mellem medlemsstaterne og til og fra Fællesskabet omfattet af Rådets direktiv 92/3/Euratom(2). Dette direktiv har indført en ordning for administrativ overvågning af sådanne transporter og kontrol med dem.

Kommissionen har i overensstemmelse med dette direktivs artikel 18 udarbejdet periodiske rapporter(3) om direktivets anvendelse i medlemsstaterne. Disse rapporter til Europa-Parlamentet, Rådet og Det Økonomiske og Sociale Udvalg bygger på oplysninger fra medlemsstaterne om direktivets gennemførelse og om situationen med hensyn til transporter på deres respektive territorium.

Med hensyn til eksport fra Fællesskabet er tilladelsesproceduren og den administrative overvågning og kontrol, som skal udføres af de kompetente myndigheder i oprindelsesmedlemsstaten og i bestemmelseslandet, fastsat i direktivets artikel 11 og 12.

Kommissionen har ikke modtaget rapporter om transport af radioaktivt affald fra medlemsstaterne til Serbien.

Da der ikke foreligger præcise oplysninger om materialets oprindelse eller anmeldelser af transport af radioaktivt affald til Serbien, kan Kommissionen ikke træffe særlige foranstaltninger på indeværende tidspunkt.

Kommissionen har imidlertid skrevet til medlemsstaterne for at få flere oplysninger.

(1) Rådets direktiv af 13. maj 1996 om fastlæggelse af grundlæggende sikkerhedsnormer til beskyttelse af befolkningens og arbejdstagernes sundhed mod de farer, som er forbundet med ioniserende stråling, EFT L 159 af 29.6.1996, s. 1.

(2) EFT L 35 af 12.2.1992.

(3) KOM(2001) 270 endelig udg., KOM(1998) 778 endelig udg. og KOM(1995) 192 endelig udg.